Foto: Rossiya Federatsiyasi hukumati matbuot xizmati Rossiya hukumati raisi Dmitriy Medvedev 10 iyul kuni Moskvada O‘zbekiston Respublikasi bosh vaziri Abdulla Aripov bilan muzokaralar o‘tkazadi. Uchrashuvda ikki tomonlama savdo-iqtisodiy, investitsion va madaniy-gumanitar hamkorlikning dolzarb masalalari ko‘rib chiqiladi. 30 may kuni bo‘lib o‘tgan Rossiya va O‘zbekiston hukumat rahbarlari darajasidagi Qo‘shma komissiya birinchi yig‘ilishida erishilgan kelishuvlarni amalga oshirishga alohida e’tibor qaratiladi. Kunning ikkinchi yarmida Abdulla Aripov Rossiya bosh vaziri o‘rinbosari Maksim Akimov bilan birga Moskva oblastidagi Mintaqaviy boshqaruv markazi, Federal soliq xizmati, shuningdek, Rossiyaning Mail.ru Group IT-xoldingi ofisiga tashrif buyuradi. Shundan so‘ng, O‘zbekiston bosh vaziri va Rossiya bosh vaziri o‘rinbosari Olga Golodets Xalq xo‘jaligi yutuqlari ko‘rgazmasi hududida «O‘zbekiston» pavilonini ochib berishadi.